บิ๊กตู่ไล่บี้ครม.เร่งมือทำงาน
รัฐบาลรับลูกเอกชนเดินเกมเร็วดันเศรษฐกิจ,พล.อ.ประยุทธ์ ไล่บี้ ครม.ทำงาน ภายหลังรับฟังเอกชนแล้วพบเศรษฐกิจไทยยังติดปัญหามากมาย เบื้องต้นสั่งการ 4 เรื่องให้ขับเคลื่อนโดยเร็ว ทั้งเรื่องการใช้งบประมาณของรัฐบาล ให้กรมศุลกากรทำงานเป็นกะ เพื่อให้ด่านชายแดนทำงานตลอด 24 ชั่วโมง และเร่งออกใบอนุญาตผลกระทบด้านสิ่งแวดล้อม (อีไอเอ) ให้ธุรกิจก่อสร้าง,พล.ต.สรรเสริญ แก้วกำเนิด รองโฆษกประจำสำนักนายกรัฐมนตรี เปิดเผยว่า พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) ได้นำผลจากการรับฟังผู้นำธุรกิจภาคเอกชนจำนวน 24 คน เมื่อวันที่ 12 ม.ค.2558 ที่บ้านรับรองเกษะโกมล เข้ามาสั่งการในที่ประชุมคณะรัฐมนตรี (ครม.) เบื้องต้น 4 ประเด็น คือ 1.ให้มีการขับเคลื่อนการใช้งบประมาณรายจ่ายของภาครัฐบาล ทั้งในระดับส่วนกลางและระดับจังหวัดที่มีคณะกรรมการนโยบายจังหวัด (กนจ.) หลังจากได้รับฟังภาคเอกชนมาว่า การขับเคลื่อนภาคเศรษฐกิจยังมีปัญหา การกระตุ้นเศรษฐกิจรากหญ้า การช่วยเหลือเกษตรกรที่ปลูกข้าว มีการจ่ายเงินช่วยเหลือเกือบครบ 100% แต่การจ่ายเงินช่วยเหลือชาวสวนยางยังไม่มากนัก ขณะที่เงินกระตุ้นเศรษฐกิจจากโครงการซ่อมแซมและก่อสร้างยังไปไม่ได้มากนัก,2.นายกฯขอให้กรมศุลกากรพิจารณาเปลี่ยนแปลงการทำงานเป็นกะ เพื่อให้ทำงานตลอด 24 ชั่วโมง เนื่องจากนักธุรกิจแจ้งถึงปัญหาการขนส่งสินค้าผ่านจุดต่างๆของด่านศุลกากรชายแดน แล้วมีสินค้าคั่งค้างและใช้เวลานานกว่าจะผ่านด่านได้ เพราะทำงานเช้าแล้วจบที่เวลา 16.30 น.,3.นายกฯสั่งการให้หน่วยงานที่เกี่ยวข้องกับขั้นตอนการอนุญาตการตรวจผลกระทบสิ่งแวดล้อม (อีไอเอ) ของโครงการก่อสร้าง กระจายอำนาจให้ท้องถิ่นสามารถทำได้ ซึ่งเรื่องนี้ พล.อ.ดาว์พงษ์ รัตนสุวรรณ รมว.ทรัพยากรธรรมชาติและสิ่งแวดล้อม รายงานว่าได้นำเสนอเรื่องนี้แล้ว รออยู่หน้าห้อง พล.อ.ประวิตร วงษ์สุวรรณ รองนายกรัฐมนตรีและ รมว.กลาโหม ซึ่งจะมีการกระจายอำนาจไปอีก 6 จังหวัด คือ ภูเก็ต กระบี่ พังงา เพชรบุรี ประจวบคีรีขันธ์ ชลบุรี และถ้ารวมกรุงเทพฯด้วย จะเป็น 7 จังหวัด ซึ่งไม่เกิน 1 เดือนน่าจะมีผลบังคับใช้,4.กรณีที่ภาคเอกชนเสนอให้คงราคากลางของค่าก่อสร้างไว้ จากที่ราคาน้ำมันจะลดลงนั้น นายกฯยืนยันว่าไม่สามารถทำได้ เพราะ ครม.ได้ออกมติเมื่อสัปดาห์ที่แล้วให้การกำหนดราคากลางเป็นไปตามราคาน้ำมันที่ลดลง หากไม่ทำเช่นนี้ประเทศและประชาชนจะเสียประโยชน์ ขณะที่เอกชนได้ประโยชน์,รองโฆษกประจำสำนักนายกรัฐมนตรี กล่าวว่า ที่ประชุม ครม.ยังได้รับทราบข้อเสนอของภาคเอกชนทั้งหมด สรุปได้ว่า ในปี 2558 เศรษฐกิจของโลกยังผันผวน ราคาสินค้าเกษตรยังคงตกต่ำตามราคาน้ำมัน เศรษฐกิจคู่ค้าของไทยยังคงไม่ฟื้นตัวในหลายประเทศ ขณะที่คาดว่าเศรษฐกิจไทยจะเติบโตประมาณ 3-4% ซึ่งไม่เต็มศักยภาพและไม่เพียงพอต่อการก้าวข้ามกับดักประเทศรายได้ปานกลางสู่ประเทศรายได้สูง และเห็นตรงกันว่ารัฐบาลได้ดำเนินนโยบายและยุทธศาสตร์การพัฒนาเศรษฐกิจมาถูกทิศทางแล้ว แต่ปัจจุบันยังไม่เห็นผลในทางปฏิบัติมากนัก,ทั้งนี้ ภาคเอกชนยังเสนอว่า ภาคการเงินให้รัฐบาลเน้นการลงทุนโครงสร้างพื้นฐาน ทั้งทางด้านระบบราง โทรคมนาคม 4G สนามบินสุวรรณภูมิเฟส 2 และอื่นๆ โดยเน้นโครงการระยะยาวที่รัฐบาลในสถานการณ์ปกติไม่ดำเนินการ เมื่อรัฐบาลลงทุนแล้ว ภาคเอกชนจะลงทุนตาม ซึ่งจะช่วยให้เศรษฐกิจพลิกฟื้นและเติบโตเต็มศักยภาพ,นอกจากนี้ ภาคการส่งออกแสดงความกังวลปัญหาราคาข้าว คือ แรงกดดันของสต็อกข้าว 17 ล้านตัน ที่ทำให้ราคาข้าวไม่สามารถปรับตัวสูงขึ้นได้ จึงเสนอให้ภาครัฐควรเร่งระบายข้าวโดยเร็ว เช่น ควรระบายข้าวครึ่งหนึ่งของสต็อกข้าวไปให้กับอุตสาหกรรมอาหารและเอทานอลของประเทศในราคาเหมาะสม ส่วนการส่งออกสินค้าประมง ต้องเร่งแก้ไขปัญหาขาดแคลนแรงงานและปัญหาประมงผิดกฎหมาย (IUU) การค้ามนุษย์ (TIP Report) ให้หลุดจากบัญชี 3 ให้ได้ในปีนี้ และแก้ความไม่โปร่งใสของระบบราชการ และการดำเนินคดีที่ เกี่ยวข้องให้เสร็จโดยเร็ว,พล.ต.สรรเสริญ กล่าวด้วยว่า พล.อ.ประยุทธ์ ได้มีความเห็นด้วยว่า ข้อเสนอแนะหลายๆ ด้านสอดคล้องกับสิ่งที่ คสช.และรัฐบาลได้เร่งดำเนินการในห้วง 8 เดือนที่ผ่านมา แต่ยอมรับว่างานหลายด้านซึ่งได้สั่งการไปแล้วแต่ในทางปฏิบัติยังไม่เกิดผลสัมฤทธิ์เป็นรูปธรรมเท่าที่ควร ซึ่งจะไปเร่งรัดดำเนินการต่อไป และเห็นว่าการประชาสัมพันธ์หรือสื่อสารการดำเนินการและผลงานของรัฐบาลจะต้องให้มีความเข้มข้นยิ่งขึ้น.
พล.อ.ประยุทธ์ ไล่บี้ ครม.ทำงาน ภายหลังรับฟังเอกชนแล้วพบเศรษฐกิจไทยยังติดปัญหามากมาย เบื้องต้นสั่งการ 4 เรื่องให้ขับเคลื่อนโดยเร็ว ทั้งเรื่องการใช้งบประมาณของรัฐบาล 
ประยุทธ์ จันทร์โอชา,สรรเสริญ แก้วกำเนิด,เศรษฐกิจ,กรมศุลกากร,ราคาน้ำมัน,ส่งออก,ราคาข้าว,อุตสาหกรรมอาหาร